Saak teen Marikana-mynwerkers tot Februarie uitgestelVan die 17 Marikana-mynwerkers wat tereg staan op verskeie aanklagte in verband met die onwettige staking in 2012 (Foto: ANA) Anele Zonke en 16 ander Marikana-mynwerkers wat tereg staan op verskeie aanklagte wat verband hou met ŉ gewelddadige staking in 2012, het Vrydag vlugtig in die Noordwes-hooggeregshofsitting in Mogwase verskyn. Die saak teen hulle is tot 10 Februarie uitgestel weens ŉ aansoek wat hulle by die hooggeregshof in Pretoria ingedien het. Die groep het die hof versoek om Shaun Abrahams, voormalige nasionale direkteur van openbare vervolging, se besluit om hulle te vervolg, te hersien. Die aansoek is nog nie aangehoor nie. Zonke, Xolani Nzuzu, Simphiwe Booi, Khanyile Kanyise, Mzoxolo Magidiwana, Samekelo Mkhize, Amanda Nogwaza, Thobile Tyobeni, Mzukisi Soyini, Bongile Mpotye, Zamikhaya Ndude, Sithembele Sohadi, Loyiso Mtsheketshe, Zolile Honxo, Zwelitsha Mtshena, Mziwanele Mxinwa en Mzoxolo Zukulu staan tereg op 26 aanklagte, waaronder poging tot moord, moord, opsetlike saakbeskadiging, roof, die onwettige besit van ŉ vuurwapen en ammunisie. Die klagtes hou verband met die moord op 10 persone voor 16 Augustus 2012, die dag waarop 34 mynwerkers deur polisiebeamptes doodgeskiet is tydens ŉ onwettige staking by die Lonmin-platinummyn. Die staat voer aan die groep het onder andere twee polisiebeamptes, twee Lonmin-veiligheidswagte en drie niestakende werkers vermoor. Altesaam 19 mynwerkers is aanvanklik in hegtenis geneem, maar beskuldigde 10, Majeke Nonkonyana, en beskuldigde 6, Dlunga Tholakele, is intussen oorlede. Dlunga, ook bekend as Bhele, is op 17 Oktober 2017 in sy plakkershuis in die Nkaneng- informele nedersetting doodgeskiet.